《释奠于学和刘判官韵》
宋代·吴芾

忆昔未冠随亲庭，采芹曾挹泮水清。
仰高先圣空有志，逮仕才能脱白丁。
三釜及亲虽可喜，抗尘不复论书史。
旧游恍若一梦中，十载何期两来此。
惭无善政及邦人，况负平生道德心。
再瞻庙像直汗下，正恐不为神所歆。
朝来俎豆敬通灵，幸赖贤僚赞礼成。
更勤佳句愧盛意，敢与前贤齐令名。
词场自顾非元帅，白发星星徒满戴。
尚期君与振斯文，休嗟莲幕淹三载。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。